Dzsudzsák: Csattanós választ adtunk azoknak, akik lebecsültek bennünket
A Norvégiát oda-vissza legyőző magyar labdarúgó-válogatott tagjai érthetően majd kicsattantak a boldogságtól azt követően, hogy kiharcolták a 2016-os Európa-bajnoki részvételt. A Magyar Labdarúgó Szövetség (MLSZ) honlapjának nyilatkoztak az érintettek.
Dzsudzsák Balázs: – Örülök, hogy ennek a csapatnak a részese, a kapitánya lehetnek, és annak is, hogy nagy örömet szereztünk az országnak. Irány Franciaország! Ilyen fantasztikus közönséggel a hátunk mögött, miért ne lehetne esélyünk bárki ellen? Fantasztikus volt a mai nap, szinte százszázalékosan játszottunk, csattanós választ adtunk azoknak, akik lebecsültek bennünket. Megmutattuk, hogy nem lehet leírni ezt a válogatottat! Őszinte csapat a miénk, az utolsó ember is kész meghalni a pályán a másikért, ennek lett ez a siker az eredménye.

Nagy Ádám: – Az egész válogatott nevében megköszönni a nagyszerű szurkolást! Mindkét csapat játékosai kitették a szívüket, lelküket a pályára, nagyon örülünk, hogy mi vagyunk azok, akik kimehetnek az Európa-bajnokságra! A szakmán belül talán sokan lenéztek bennünket a pótselejtező előtt, remélem, ezek után nem fognak. Azon leszek, hogy beverekedjem magam az Európa-bajnoki keretbe, és stabil tagja legyek a nemzeti tizenegynek.

Priskin Tamás: – Életem legfontosabb gólját szereztem, amelyet szeretnék nagypapám és Fülöp Maci emlékére ajánlani. Óriási örömöt érzek, sikerült megvalósítanunk az álmainkat! Bebizonyítottuk, hogy tud küzdeni a csapat, nagyszerűen védekeztünk, és annak ellenére, hogy a norvégoknál többet volt a labda, mi lőttünk több gólt. Az egész selejtező sorozat alatt mentálisan rendben volt a csapat, kevés gólt kaptunk, jól védekeztünk, összességében megérdemeltük ezt a sikert!

Király Gábor: – Nagyon nagy boldogságot, és egy kis megkönnyebbülést is érzek. Ebben a sikernek sokaknak a munkája benne van, a kapustársaké, játékostársaké, akik éveken keresztül a legjobb teljesítményüket nyújtották a válogatottban, óriásit tettek hozzá a csapat szerepléséhez. Mostanáig nem sikerült elérni a célt, de végül egy hosszú út végén elért a fontos mérföldkőhöz a válogatott. Mindenkinek gratulálok, akinek része volt ebben a sikerben, ne felejtsük el, hogy a sorozatot három edzővel vívta meg ezt a válogatott. A mai mérkőzésen szenzációs volt a közönség, és bár voltak nehéz pillanatok a meccsen, végig hittünk magunkban. Együtt, közösen, alázatos munkával értük el az Eb-részvételt!

A magyar válogatott negyvennégy év után játszhat újra kontinensviadalon, legutóbb az 1972-es belgiumi tornán vehetett részt, nagy nemzetközi tornán az 1986-os mexikói világbajnokság óta nem járt a nemzeti csapat. A franciaországi Európa-bajnokság csoportjait december 12-én sorsolják.
labdarúgás